《送别姚国博知处州分韵得绿字》
宋代·林光朝

铜盘白露下，松桂净如沐。
娈彼菊花团，西风吹醽醁。
长安多别菊，此别苦不足。
人物如使君，容易等潘陆。
一自海东头，清飚起谣俗。
馆下欲何言，联翩如破竹，
功名不徒尔，无乃相迫逐。
双日访延英，行矣公勿卜。
括苍烟雨前，寒光贯岩腹。
大叫出银甖，邂逅聚百族。
要携三月粮，所厌惟一菊。
幸心忽开张，何曾畏笑僇。
单父勿长吁，来者犹可续。
道旁有抵璧，天下轻结绿。
一夕洲渚言，令我沉心曲。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。